De Doorns-oproer: Onderhandelings gaan dalk langer duur | Maroela Media
Die departement van arbeid se belofte om die minimumloon van plaasarbeiders te hersien kan dalk langer duur as wat aanvanklik beraam is.
Musa Zondi, woordvoerder vir Mildred Oliphant, minister van arbeid, het gesê die hersiening maak staat op onderhandelings en kan dalk langer as twee weke duur. “Mens verstaan waar die werkers vandaan kom, maar jy kan nie ŉ tydlyn aan die sake koppel wanneer onderhandelings plaasvind nie. Talle sake spruit uit sulke onderhandelings,” het Zondi gesê.
Die departement het verlede week ŉ kennisgewing publiseer om die huidige sektorbepaling vir landbou te kanselleer, ná gewelddadige betogings oor lone die Wes-Kaap vir langer as ŉ week geteister het. Tafeldruifplukkers en ander werkers eis R150 per dag. Talle verdien tans tussen R69 en R75 per dag.
Die Koalisie vir Plaaswerkerverteenwoordigers het die regering tot 4 Desember gegee om ŉ dagloon van R150 in te stel en aan hul eise soos verbeterde lewensomstandighede te voldoen. Toe die tydelike “wapenstilstand” aangekondig is, het die Koalisie onderneem om betogings in omvang en strydlustigheid te laat toeneem indien daar nie by die sperdatum gehou word nie.
Zondi het aan die Cape Times gesê dat Oliphant Woensdag van Geneva terugkeer en dat sy Donderdag met die Diensvoorwaardeskommissie sal vergader. Volgens Zondi sal die Kommissie die minister glo van raad bedien oor hoe sy die sektorbepaling kan hersien. Oliphant sal dan die verteenwoordiging van die betrokke partye oorweeg.